Bence Horváth

Bence Horváth (s. 22. helmikuuta 2004 Gheorgheni, Romania) on unkarilainen jääkiekkoilija, joka edustaa SM-liigajoukkue Mikkelin Jukureita. Hän on pelipaikaltaan vasen laitahyökkääjä.
Ura.
Seuraura.
Horváth syntyi Romaniassa, mutta kasvoi Unkarissa. Hän luisteli omien sanojensa mukaan ensimmäisen kerran kaksivuotiaana. Horváth pelasi kaudella 2018–2019 Fehérvár AV19:n organisaatiossa mm. monikansallista U18-ikäisten EBJL-juniorisarjaa, jonka mestaruuden hän voitti. Horváth muutti kaudeksi 2019–2020 vain 15-vuotiaana Suomeen ja siirtyi tryoutin kautta Kalevan Pallon C-nuoriin. Hän voitti tehoilla 13+39=52 C-nuorten SM-karsintojen syöttöpörssin ja sijoittui pistepörssissä toiseksi edellään vain KJT-Haukkojen Tuomas Uronen. Myös U16 SM-sarjassa Horváth oli KalPan paras pistemies ja syöttäjä tehoilla 11+16=27. Hänet palkittiin kauden päätteeksi sarjan tehopelaajana Esa Keskinen -palkinnolla.
Kaudella 2020–2021 Horváth oli KalPan U18-joukkueen paras pistemies ja syöttäjä tehoilla 10+27=37. Kauden 2021–2022 hän pelasi suurimmaksi osaksi U18-joukkueessa, mutta Horváth pelasi osan kaudestaan myös U20-joukkueessa, jossa hän voitti kauden päätteeksi SM-hopeaa. Kesken kauden 2022–2023, marraskuussa 2022 Horváth jätti KalPan ja hän siirtyi Ruotsiin Växjö Lakersin J20-joukkueeseen.
Horváth palasi kaudeksi 2023–2024 Suomeen ja siirtyi Mikkelin Jukurien U20-joukkueeseen. Joukkuetta valmentaa hänelle KalPan C-nuorista tuttu Ville Jokinen. Horváth nimettiin Jukurien varakapteeniksi. Hän jakoi tehoilla 7+22=29 joukkueen sisäisen syöttöpörssin voiton Tuomas Hynnisen kanssa ja sisäisen pistepörssin kolmannen sijan Matti Butkovskiyn, Eetu Tiusasen ja Jiro Frilanderin kanssa. Kaudeksi 2024–2025 Horváth nimettiin Jukurien kapteeniksi. Hän oli joukkueen kolmanneksi paras pistemies tehoilla 13+19=32. Horváth teki SM-liigadebyyttinsä 25. lokakuuta 2024 entistä junioriseuraansa KalPaa vastaan. Hänet merkittiin Jukurien nelosketjun vasempaan laitaan Santeri Koskelan ja Viljam Sandvikin viereen. Horváth sai ottelussa jääaikaa 4.45 minuuttia. Liigauransa avausmaalin hän teki neljännessä ottelussaan 21. joulukuuta 2024 Turun Palloseuraa vastaan. Antti Äikäs valitsi Horváthin ottelun Alumnien tähtien kolmostähdeksi. Hän pelasi kauden aikana SM-liigassa 20 runkosarjaottelua tehden kaksi maalia ja kolme playout-ottelua tehden yhden maalin.
Huhtikuussa 2025 Horváth teki Jukurien kanssa 2+1-vuotisen SM-liigasopimuksen.
Maajoukkueura.
Horváth edusti Unkaria MM-kilpailuissa vuonna 2025 sekä Milanon olympiakisojen 2026 karsinnoissa. Yhteensä hän on pelannut 26 A-maaottelua tehopistein 1+9=10. Horváth teki A-maajoukkuedebyyttinsä 25. elokuuta 2024 Budapestissa pelatussa harjoitusottelussa Ukrainaa vastaan. Hän sai ottelussa myös syöttöpisteen Vilmos Gallón tekemään maaliin. Ensimmäisen A-maajoukkuemaalinsa Horváth teki Sosnowiec Cupissa 8. helmikuuta 2025 turnauksen isäntäjoukkue Puolaa vastaan.
Horváth pelasi myös alle 20-vuotiaiden IA-divisioonan MM-kilpailuissa vuosina 2023 ja 2024. Hän jakoi neljällä osullaan ensimmäisen turnauksen maalipörssin voiton Ranskan Emil Tavernierin ja Kazakstanin Roman Jermakin kanssa. Vuoden 2024 turnauksessa Horváth toimi Unkarin varakapteenina. Hän pelasi myös alle 18-vuotiaiden IB-divisioonan MM-kilpailuissa vuonna 2022, jolloin Horváth voitti kultaa ja oli nostmassa Unkaria IA-divisioonaan. Hän toimi joukkueen varakapteenina.